钦定古今图书集成/明伦汇编/氏族典/第391卷 > 李穆
## 钦定古今图书集成/明伦汇编/氏族典/第391卷 > 李穆

按《宋史李穆传》：“穆字孟雍，开封府武阳人。父咸秩，陕
西大都督府司马。穆幼能属文，有至行，行路得遗物，
必访主归之。周显德初，以进士为郢、汝二州从事，迁
右拾遗。宋初，以殿中侍御史选为洋州通判。开宝五
年，以太子中允召，明年，拜左拾遗，知制诰。五代以还，
词令尚华靡，至穆而独用雅正，悉矫其弊。太平兴国”
初，转左辅阙。四年，拜中书舍人。八年，知开封府，剖判
精敏，豪右屏迹。擢拜左谏议大夫、参知政事。九年正
月，晨起将朝，风眩暴卒，赠工部尚书。穆性至孝，母尝
卧疾，每动止转侧，皆亲自扶掖，乃称母意。居丧思慕，
以至灭性。子惟简，以父任将作监丞，多才艺，性冲淡，
不乐仕进，去官家居二十馀年，人多称之。真宗素闻
其有履行，大中祥符七年，召入对，特拜太子中允致
仕。《惟简子郯》，后为太子中舍。